Euroopa Liidu Teataja L 296 , 14/11/2001 Lk 0010 - 0018



Protokoll, millega määratakse kindlaks Euroopa Majandusühenduse ja Madagaskari Demokraatliku Vabariigi valitsuse vahelises Madagaskari rannikuvetes kalastamise kokkuleppes sätestatud kalapüügivõimalused ja rahaline toetus ajavahemikuks 21. mai 2001 — 20. mai 2004 Artikkel 1 Vastavalt kokkuleppe artiklile 2 antakse kalapüügilitsentsid kalastamiseks Madagaskari kalastusvööndis välja 40 tuunikülmutusseinerile ja 40 triivõngejadaga kalapüügilaevale kolmeks aastaks alates 21. maist 2001. Lisaks sellele võib ühenduse taotluse korral anda loa ka muudele kalalaevaliikidele tingimustel, mis määratakse kokkuleppe artiklis 9 nimetatud ühiskomitees. Artikkel 2 1. Kokkuleppe artiklis 7 nimetatud rahaliseks toetuseks kinnitatakse 825000 eurot aastas, mis koosneb 308000 eurost rahalisest hüvitisest, mis makstakse hiljemalt iga aasta 30. novembriks, ning 517000 eurost käesoleva protokolli artiklis 3 nimetatud meetmeteks. 2. Rahaline toetus katab Madagaskari vetes püütud 11000 tonni aastas püütud tuunikala; kui ühenduse laevade poolt Madagaskari kalastusvööndis püütud tuunikogus ületab kõnealuse koguse, siis suurendatakse eespool nimetatud summat proportsionaalselt. 3. Rahaline hüvitis makstakse Madagaskari asutuste määratud riigikassa arveldusarvele. Artikkel 3 1. Käesolevas artiklis sätestatud meetmeid rahastatakse artikli 2 lõikes 1 sätestatud rahalisest toetusest summani 517000 eurot aastas järgmiselt: a) 80000 eurot Madagaskari teadusprogrammidele, mille eesmärk on saada rohkem teavet kalavarude kohta ja tagada nende säästlik majandamine. Madagaskari valitsuse taotluse korral võib nimetatud toetust kasutada abina selliste rahvusvaheliste kohtumiste kulude katmiseks, mille eesmärk on saada rohkem teavet kõnealuste liikide kohta ja parandada kalavarude majandamist; b) 267000 eurot kalapüügi jälgimis-, kontroll- ja järelevalvesüsteemi toetamiseks; c) 100000 eurot õppestipendiumide ja koolituskursuste ning meremeeste koolitamise rahastamiseks; d) 70000 eurot traditsioonilise kalastuse arendamise abistamiseks. 2. Punktides a, b ja d nimetatud summad tehakse kalanduse eest vastutavale ministeeriumile kättesaadavaks hiljemalt iga aasta 30. novembril ja makstakse Madagaskari pädevate asutuste pangakontodele. 3. Punktis c nimetatud summa tehakse kättesaadavaks kalanduse eest vastutavale ministeeriumile ja makstakse vastavalt selle kasutamisele kõnealuse ministeeriumi nimetatud pangakontole. 4. Madagaskari pädevad asutused edastavad Euroopa Ühenduste Komisjonile lõikes 1 sätestatud meetmeteks eraldatud vahendite kasutamist, nende meetmete rakendamist ja saavutatud tulemusi käsitleva aastaaruande hiljemalt kolme kuu jooksul pärast protokolli allkirjastamise aastapäeva. Euroopa Ühenduste Komisjon jätab endale õiguse taotleda kalanduse eest vastutavalt ministeeriumilt lisateavet. Euroopa Ühenduste Komisjon võib vastavalt meetmete tegelikule rakendamisele ja pärast Madagaskari pädevate asutustega ühiskomitees konsulteerimist asjaomased maksed üle vaadata. Artikkel 4 Kui ühendus käesoleva protokolli artiklites 2 ja 3 sätestatud summasid ei tasu, võib kalastuskokkuleppe peatada. Artikkel 5 Kui erakorralised asjaolud, mis ei johtu loodusnähtustest, takistavad kalapüüki Madagaskari kalastusvööndis, võib Euroopa Ühendus peatada rahalise hüvitise tasumise pärast seda, kui pooled on võimaluse korral selle üle enne nõu pidanud. Rahalise toetuse tasumine algab uuesti pärast seda, kui olukord on normaliseerunud ja pooled on leppinud kokku, et olukord võimaldab tõenäoliselt tavapärast kalapüüki jätkata. Artikkel 6 Euroopa Majandusühenduse ja Madagaskari Vabariigi valitsuse vahelise Madagaskari rannikuvetes kalastamise kokkuleppe lisa tunnistatakse kehtetuks ja asendatakse käesoleva protokolli lisaga. Artikkel 7 Käesolev protokoll jõustub selle allakirjutamise päeval. Seda kohaldatakse alates 21. maist 2001. -------------------------------------------------- LISA ÜHENDUSE LAEVADE KALAPÜÜKI REGULEERIVAD TINGIMUSED MADAGASKARI KALASTUSVÖÖNDIS 1. LITSENTSIDE TAOTLEMINE JA VÄLJAANDMINE Ühenduse laevadel Madagaskari vetes kala püüda lubavate litsentside taotlemise ja väljaandmise kord on järgmine: a) Euroopa Ühenduste Komisjon esitab oma Madagaskaris asuva esindaja kaudu Madagaskari asutustele: - vähemalt 20 päeva enne soovitud kehtivusaja alguskuupäeva laevaomaniku täidetud litsentsitaotluse iga laeva kohta, mille jaoks taotletakse luba käesoleva kokkuleppe alusel kalastada, - iga-aastase eelloataotluse Madagaskari territoriaalvetesse sisenemiseks; see luba kehtib litsentsi kehtivusaja jooksul. Litsentsitaotlused peab esitama Madagaskari poolt selleks ettenähtud vormidel 1. liites esitatud näidise kohaselt; taotlustele lisatakse tõend laevaomaniku tehtud ettemaksu kohta. b) Litsents antakse välja konkreetsele laevale ja seda ei saa edasi anda. Euroopa Ühenduste Komisjoni taotlusel võib vääramatu jõu korral ühele laevale välja antud litsentsi asendada uue litsentsiga, mis on antud mõnele teisele samasuguste omadustega laevale. Asendatud litsentsiga laeva omanik tagastab tühistatud litsentsi Madagaskari Vabariigi kalanduse eest vastutavale ministeeriumile Euroopa Ühenduste Komisjoni Madagaskaris asuva delegatsiooni vahendusel. Uuele litsentsile kantakse: - väljaandmise kuupäev, - märge, et selle litsentsiga tühistatakse ja asendatakse eelmisele laevale antud litsents. Kokkuleppe artiklis 5 sätestatud litsentsitasu ei pea järelejäänud kehtivusaja eest maksma. c) Madagaskari asutused saadavad litsentsid Euroopa Ühenduste Komisjoni Madagaskaris asuvale esindajale. d) Litsentsid peavad alati pardal olema; kui Madagaskari asutused on komisjoni poolt saadetud teatise ettemakse tasumise kohta kätte saanud, kantakse laev püügiloaga laevade nimekirja, mis saadetakse kalapüügi inspekteerimise eest vastutavatele Madagaskari asutustele. Litsentsi originaali kättesaamiseni on võimalik saada litsentsi faksikoopia; kõnealust koopiat tuleb hoida pardal. e) Tuunipüügilaeva omanikul peab olema esindaja Madagaskaril. f) Madagaskari asutused teevad enne kokkuleppe jõustumist teatavaks tasude ja ettemaksete maksmise korra, sealhulgas pangakontod. 2. LITSENTSIDE KEHTIVUS JA TASUDE MAKSMINE a) Olenemata kokkuleppe artikli 4 lõikest 4, kehtivad litsentsid kuni ühe aasta. Neid saab uuendada. b) Litsentsitasu on 25 eurot iga Madagaskari jurisdiktsiooni alla kuuluvates vetes püütud tonni kohta. Litsents antakse välja ettemaksu tegemisega Madagaskari riigikassale ja selle suurus on 2500 eurot aastas tuunipüügiseineri kohta, 1500 eurot triivõngejadaga kalapüügilaeva kohta mahutavusega üle 150 brt (brutoregistertonn) ja 1100 eurot triivõngejadaga kalapüügilaeva kohta mahutavusega 150 brt või vähem. Ettemaksu summad vastavad Madagaskari kalastusvööndis püütud 100 tonni, 60 tonni ja 44 tonni aastasaagi kohta makstavatele hüvitistele. 3. PÜÜGIARUANNE JA MAKSUDE ARVESTUS a) Madagaskari kalastusvööndis kokkuleppe alusel püügiloa saanud laevad teatavad oma saagi statistilised andmed Madagaskari Kalapüügi Seirekeskusele Euroopa Ühenduste Komisjoni Madagaskaris asuva delegatsiooni kaudu järgmises korras. Tuunipüügiseinerite ja triivõngejadaga kalapüügilaevade kohta tuleb täita 2. liites esitatud näidise järgi koostatud vorm iga püügiperioodi kohta Madagaskari kalastusvööndis. Vorm saadetakse eespool nimetatud pädevatele asutustele hiljemalt iga aasta 30. septembriks. Vorm peab olema täidetud loetavalt ja sellel peab olema laevakapteni allkiri. Lisaks sellele peavad vormi täitma kõik litsentsi saanud laevad isegi juhul, kui nad ei ole kala püüdnud. b) Nende sätete rikkumise korral on Madagaskari ametiasutustel õigus asjaomase laeva litsents peatada, kuni vorminõuded on täidetud. Sellistest juhtudest teatatakse viivitamata Euroopa Ühenduste Komisjoni delegatsioonile Madagaskaris. c) Euroopa Ühenduste Komisjon koostab kalastusaasta eest tasumisele kuuluvate maksude lõpliku arvestuse iga kalendriaasta lõpus, võttes arvesse punkti 2 alapunktis b märgitud ettemakseid ja tasusid. Arvestus koostatakse püügiaruannete alusel, mis põhinevad laevaomanike täidetud püügideklaratsioonidel. Püügiaruande kinnitavad püügistatistika kontrollimiseks pädevad teadusasutused nagu IRD (Institut de Recherche pour le Développement), IEO (Instituto Español de Oceanografia) või USTA (Unité statistique thonière d'Antsiranana). Euroopa Ühenduste Komisjoni koostatud maksude lõplik arvestus edastatakse kinnitamiseks Madagaskari Kalapüügi Seirekeskusele. Seirekeskusel on aega 30 päeva võimalike reaktsioonide teatavakstegemiseks. Pärast selle aja möödumist saadetakse maksude arvestus laevaomanikele. Vaidluse korral peavad pooled konsultatsioone lõpparuande koostamiseks, misjärel see edastatakse laevaomanikele. Laevaomanikud peavad kõik täiendavad maksed Madagaskari kalandusasutustele tegema 30 päeva jooksul pärast lõpparuandest teatamist. Kui maksude arvestuse summa on punkti 2 alapunktis b osutatud ettemaksust väiksem, siis summade vahet laevaomanikele ei hüvitata. 4. SIDE Kaptenid teavitavad vähemalt 24 tundi varem oma kavatsusest tuua laev Madagaskari kalastusvööndisse või see sealt välja viia Madagaskari Kalapüügi Seirekeskusele raadio (kahekordne sagedus 8755 Tx 8231 Rx USB) või faksi teel (261–20–49014). Lahkumise kavatsusest teatades esitavad nad ka oma laeva Madagaskari kalastusvööndis viibimise ajal püütud hinnangulise saagi. Raadioedastused peavad toimuma Madagaskaris kehtestatud töötundide ja -päevade ajal. 5. VAATLEJAD Kalanduse eest vastutava ministeeriumi taotluse korral võtavad tuunipüügiseinerid ja triivõngejadaga kalapüügilaevad pardale vaatleja, keda koheldakse ametiisikuna. Kalanduse eest vastutav ministeerium määrab kindlaks vaatlejate pardaloleku aja, mis üldreeglina ei ole pikem, kui nende kohustuste täitmiseks vajalik aeg. Vaatlejate konkreetne tegevus on sätestatud 3. liites. Vaatleja laevalemineku tingimused määrab kindlaks kalanduse eest vastutav ministeerium, keda esindab Kalapüügi Seirekeskus. Laevaomanikud või nende esindajad teatavad Kalapüügi Seirekeskusele vähemalt kaks päeva ette oma laeva saabumisest Madagaskari sadamasse. Laevaomanikud maksavad oma esindajate kaudu Madagaskari valitsusele (Kalapüügi Seirekeskusele) 17 eurot iga päeva eest, mil vaatleja viibib tuunipüügiseineril või triivõngejadaga kalapüügilaeval. Madagaskari lastimissadama lähenemiskulud kannab Madagaskari valitsus. Vaatleja laevaletuleku ja laevalt lahkumise kulud Madagaskarist väljaspool kannab laevaomanik. Vaatlejaid võib pardale võtta Madagaskari kalastusvööndis olevatest ühenduse laevadest kuni 30 % ulatuses. Vaatlejate pardaloleku aeg sõltub reisi kestusest Madagaskari kalastusvööndis. Kui vaatleja ei tule kokkulepitud ajaks kokkulepitud kohta ega saabu kohale kaheteistkümne tunni jooksul pärast kokkulepitud aega, siis vabastatakse laevaomanik automaatselt vaatleja pardale võtmise kohustusest. Kui laeva väljasõit hilineb, kannab laevaomanik vaatleja elamiskulud kuni tema tegeliku laevale saamiseni. 6. MEREMEESTE TÖÖLEVÕTMINE Tuunipüügiseineritele ja triivõngejadaga kalapüügilaevadele võetakse Madagaskari kalastusvööndis püügihooajaks tööle vähemalt 40 Madagaskari meremeest. Laeval töötavate meremeeste palgad lepitakse kokku laevaomaniku esindaja ja asjaomaste meremeeste vahel. Palgad peavad hõlmama sotsiaalkindlustust. Meremeeste töölepingud sõlmitakse esindajate ja asjaomaste meremeeste vahel. Kui tuunipüügiseineritel ja triivõngejadaga kalapüügilaevadel ei ole võimalik tööle võtta 40 meremeest, peavad laevaomanikud tasuma tööle võtmata jäetud meremeestele püügihooaja kestuse jooksul hüvitist, mille suuruse määrab kindlaks kokkuleppe artiklis 9 sätestatud ühiskomitee. Seda summat kasutatakse Madagaskari meremeeste koolitamiseks ja makstakse esindajatele teatatud arveldusarvele. 7. KALASTUSVÖÖNDID Ühenduse laevadel on juurdepääs kõigile Madagaskari jurisdiktsiooni all olevatele vetele, mis jäävad väljaspool rannikuvööndit 12 meremiili kaugusele. Kui kalanduse eest vastutav ministeerium otsustab paigaldada katselised kalavarude kogumisseadmed, teavitavad nad sellest Euroopa Ühenduste Komisjoni ja asjaomaseid laevaomanikke, märkidest seadmete geograafilise asukoha. Alates 30. päevast pärast sellise otsuse teatavakstegemist on keelatud tulla seadmetes lähemale kui 1,5 meremiili seadmetest. Igasugusest seadmete demonteerimisest tuleb samadele pooltele viivitamatult teada anda. 8. SADAMARAJATISTE KASUTAMINE Madagaskari asutused ja kokkuleppe kasutajad määravad kindlaks sadamarajatiste kasutamise tingimused. 9. KALAPÜÜGI KONTROLL JA SEIRE Litsentsiga laevad lubavad oma pardale püügitegevuse kontrollimise ja seire eest vastutavad Madagaskari Vabariigi nõuetekohaselt volitatud ametiisikud ja abistavad neid nende ülesannete täitmisel. Kokkuleppe alusel kalastavate ühenduse laevade seire toimub satelliidi kaudu lepinguosaliste vahel kokkulepitud tingimuste kohaselt. 10. ÜMBERLAADIMINE Kalade ümberlaadimisel annavad tuunikülmutusseinerid kalanduse eest vastutavate Madagaskari asutuste nimetatud ettevõttele või asutusele üle kala, mida nad ise ei kavatse säilitada. 11. TEENUSTE OSUTAMINE Madagaskari kalastusvööndis olevad ühenduse laevad püüavad kasutada üksnes Madagaskari pakutavaid teenuseid (laevade remont, hooldus, kütuse lisamine, kaubasaatmine jne). 12. MENETLUS LAEVA PEATAMISE KORRAL a) Andmete edastamine Kalanduse eest vastutav Madagaskari ministeerium teatab delegatsioonile ja lipuriigile 48 tunni jooksul igast ühenduse liikmesriigi lipu all sõitva ja vastavalt kokkuleppele Madagaskari kalastusvööndis kalastava laeva peatamisest ning edastavad lühiaruande sellise peatamise põhjustanud asjaoludest ja põhjustest. Delegatsioonile ja lipuriigile teatatakse kõigist algatatud menetlustest ja kehtestatud karistustest. b) Laeva peatamise lahendamine Kalandusalaste õigusaktide ja asjakohaste määruste kohaselt võib rikkumised lahendada: - kompromissiga, mille puhul määratakse trahvisumma Madagaskari õigusnormides ettenähtud miinimum- ja maksimummäärade piires, või - Madagaskari õigusaktidele vastava kohtumenetlusega, kui kompromissi ei saavutata. c) Laev vabastatakse ja meeskonnal lubatakse sadamast lahkuda: - niipea kui on esitatud tõend kompromissmenetlusega ettenähtud kohustuste täitmise kohta, või - kui enne kohtumenetluse lõppu on esitatud tõend pangatagatise andmise kohta. --------------------------------------------------